b"\n_START_ARTICLE_\nJosep Rull i Andreu\n_START_SECTION_\nBiografia\n_START_PARAGRAPH_\nLlicenciat en Dret per la Universitat Aut\xc3\xb2noma de Barcelona, \xc3\xa9s membre col\xc2\xb7legiat de l'Il\xc2\xb7lustre Col\xc2\xb7legi d'Advocats de Terrassa\n_START_SECTION_\nPol\xc3\xadtica local\n_START_PARAGRAPH_\nEl 1986 es va afiliar a la Joventut Nacionalista de Catalunya (JNC) a Terrassa, i va ser secretari general d'aquesta organitzaci\xc3\xb3 entre els anys 1994 i 1998. El 1989 va comen\xc3\xa7ar a militar a Converg\xc3\xa8ncia Democr\xc3\xa0tica de Catalunya, de la qual \xc3\xa9s conseller nacional des de 1992. Entre 1993 i 1995 va treballar com a col\xc2\xb7laborador dels serveis jur\xc3\xaddics de l'Associaci\xc3\xb3 Catalana de Municipis i m\xc3\xa9s endavant com a responsable de Relacions Institucionals de la Junta de Residus (1995-1997)._NEWLINE_El 2003 va presentar-se per primera vegada com a cap de llista de CiU a l'Ajuntament de Terrassa on va ser president del Grup Municipal de CiU en el consistori egarenc. Tamb\xc3\xa9 hi va exercir de vocal en les Comissions Informatives de Coordinaci\xc3\xb3 amb els Organismes Aut\xc3\xb2noms, de Serveis Generals i de Societats Municipals, en els Consells d'Administraci\xc3\xb3 de l'Institut Municipal de Cultura i Esports (IMCET) i de l'Institut Municipal de Salut i Benestar Social (IMSBS), de la Junta General d'Eco Equip, de la Junta General de la Societat Municipal de Comunicaci\xc3\xb3 de Terrassa i de la Junta General i membre del Consell d'Administraci\xc3\xb3 d'EGARVIA.\n_START_SECTION_\nDiputat al Parlament\n_START_PARAGRAPH_\nDiputat al Parlament de Catalunya des del 1997, durant la VIII legislatura va ser adjunt al portaveu del Grup Parlamentari de Converg\xc3\xa8ncia i Uni\xc3\xb3 (CiU) i portaveu d'aquest grup a la comissi\xc3\xb3 de Pol\xc3\xadtica Territorial. A la IX legislatura, el 2010, va resultar escollit secretari tercer de la mesa de la cambra, c\xc3\xa0rrec pel qual va tornar a ser escollit en la X, l'any 2012._NEWLINE_El 14 de gener de 2016 va prendre possessi\xc3\xb3 com a conseller de Territori i Sostenibilitat del Govern de Carles Puigdemont. Al mateix dia va anunciar que deixava la Coordinaci\xc3\xb3 General de Converg\xc3\xa8ncia Democr\xc3\xa0tica de Catalunya i que no es presentaria per ser el nou l\xc3\xadder del partit. A nivell de partit, havia sigut membre del Comit\xc3\xa8 Executiu Nacional i del Secretariat Permanent, secretari d'organitzaci\xc3\xb3 del partit i entre 2014 i 2016 fou el coordinador general._NEWLINE_El 27 d'octubre de 2017 despr\xc3\xa9s que el Parlament de Catalunya proclam\xc3\xa9s la Rep\xc3\xbablica Catalana, el Senat va aprovar les mesures proposades pel govern a l'empara de l'article 155 de la Constituci\xc3\xb3 Espanyola, entre elles la destituci\xc3\xb3 del President de la Generalitat de Catalunya i tot el seu govern de Catalunya, incl\xc3\xb2s Josep Rull conseller de Territori i Sostenibilitat. Immediatament despr\xc3\xa9s va ser publicat en el Bolet\xc3\xadn Oficial del Estado.\n_START_SECTION_\nPres\xc3\xb3\n_START_PARAGRAPH_\nEl 2 de novembre de 2017 vuit membres del Govern catal\xc3\xa0, entre ells el mateix Josep Rull, Oriol Junqueras, Jordi Turull, Meritxell Borr\xc3\xa0s, Carles Mund\xc3\xb3, Ra\xc3\xbcl Romeva, Dolors Bassa, Joaquim Forn i l'exconseller Santi Vila, declararen davant la jutgessa de l'AN Carmen Lamela. El fiscal, Miguel \xc3\x81ngel Carballo va sol\xc2\xb7licitar pres\xc3\xb3 incondicional per a tots els membres del Govern catal\xc3\xa0 incl\xc3\xb2s Josep Rull. El 4 de desembre va sortir en llibertat sota fian\xc3\xa7a despr\xc3\xa9s que la seva causa pass\xc3\xa9s al Tribunal Suprem._NEWLINE_Va participar en la campanya per les eleccions al Parlament de Catalunya de 2017 animant a votar per aturar l'aplicaci\xc3\xb3 de l'article 155 i per aconseguir l'alliberament dels presos. Fou elegit diputat amb la llista de Junts per Catalunya._NEWLINE_El 23 de mar\xc3\xa7 de 2018, el magistrat del Tribunal Suprem d'Espanya Pablo Llarena va ordenar el seu ingr\xc3\xa9s a pres\xc3\xb3, aix\xc3\xad com el de Jordi Turull, Carme Forcadell i els consellers Ra\xc3\xbcl Romeva i Dolors Bassa. Llarena va argumentar pres\xc3\xb3 provisional incondicional sense fian\xc3\xa7a per als cinc despr\xc3\xa9s de considerar que hi havia risc de fuga i de reiteraci\xc3\xb3 dels delictes pels quals van ser processats. Tamb\xc3\xa9 va emetre ordres de detenci\xc3\xb3 europea i internacional per a gaireb\xc3\xa9 tots els exiliats. Al seu torn, Marta Rovira no es va presentar i es va exiliar fora del pa\xc3\xads._NEWLINE_Processat per rebel\xc2\xb7li\xc3\xb3 i malversaci\xc3\xb3 de fons, el 4 de juliol de 2018 va ser traslladat al Centre Penitenciari Lledoners. Des de llavors s'han realitzat diverses concentracions de suport a les portes del centre. El 3 desembre de 2018 va iniciar una vaga de fam, que va durar uns quinze dies, per denunciar la seva situaci\xc3\xb3 de pres\xc3\xb3 preventiva._NEWLINE_L'1 de febrer de 2019 fou traslladat a la pres\xc3\xb3 madrilenya de Soto del Real en un autocar de la Gu\xc3\xa0rdia Civil, per fer front al Judici que va comen\xc3\xa7ar el 12 de febrer de 2019, i que va acabar el 14 d'octubre de 2019 amb una sent\xc3\xa8ncia que imposava dures penes a la majoria de processats, i en concret, a Rull, de 10 anys i mig de pres\xc3\xb3 i d'inhabilitaci\xc3\xb3 per sedici\xc3\xb3."